Undirskriftasöfnun um að binda enda á drápin í Sýrlandi og hleypa mannúðarsamtökum inn í landið Barnaheill - Save the Children hafa hafið undirskriftasöfnun til að auka alþjóðlegan þrýsting á að bundinn verði endir á drápin í Sýrlandi og að börnum þar sé tryggð mannúðaraðstoð . Barnaheill - Save the Children hafa hafið undirskriftasöfnun til að auka alþjóðlegan þrýsting á að bundinn verði endir á drápin í Sýrlandi og að börnum þar sé tryggð mannúðaraðstoð . Fjöldi barna hefur látist eða særst alvarlega í átökum í Sýrlandi undanfarna daga og vikur . Sum hafa verið innilokuð á heimilum sínum svo vikum skiptir , hrædd , þyrst og köld . Barnaheill – Save the Children ítreka að öll börn , líka börn á átakasvæðum , eigi rétt á að fá vernd líkt og kveðið er á um í barnasáttmála Sameinuðu þjóðanna . Það er mjög brýnt að mannúðarsamtök fái óheftan aðgang að landinu til að hjálpa börnum í neyð . „ Við verðum að binda enda á drápin í Sýrlandi “ , segir Ágúst Þórðarson , framkvæmdastjóri Barnaheilla – Save the Children á Íslandi . „ Við vitum af börnum sem hafa látist og særst alvarlega í þessum átökum . Það sem sýrlensk börn þurfa að þola núna á eftir að hafa gríðarleg áhrif og þau þurfa hjálp . Sem stendur veita Barnaheill – Save the Children börnum sem flúið hafa frá Sýrlandi til nágrannalandanna aðstoð , en við náum ekki til þeirra barna sem enn eru í landinu . Heimsbyggðin öll verður að sameinast um þá kröfu að átökunum ljúki svo við getum komið nauðsynlegri hjálp til barna í Sýrlandi . „ Hægt er að leggja málefninu lið með því að taka þátt í undirskriftasöfnun á netinu eða með því að lýsa yfir stuðningi á twitter og nota alþjóðlega auðkennið #stopkilling . Barnaheill – Save the Children starfa nú á landamærum Sýrlands og Líbanons annars vegar og Jórdaníu hins vegar . Þar hefur verið komið upp öruggum leiksvæðum auk þess sem unnið er með skólum og kennurum við að hjálpa börnum sem gengið hafa í gegnum mjög erfiða lífsreynslu . Samtökin eru reiðubúin að halda inn í Sýrland , þegar aðgangur hefur verið tryggður .